Nog 7 sterf in KZN-aanvalDie polisie in KwaZulu-Natal het hulle hande vol ná sewe mense tydens ŉ aanval in die gebied vermoor is. Dié slagting volg kort na ŉ aanval oor die naweek waarin vyf mense dood en 17 ander beseer is. Die mees onlangse voorval het in Pomeroy naby Umsinga gebeur. Volgens die polisie het die slagoffers glo na verlore vee gesoek toe ŉ groep verdagtes op hul losgebrand het. Saterdagaand se aanval het in Ngudwini, naby Sundumbili, plaasgevind. ŉ Groep verdagtes het losgebrand op ŉ groep mense wat ŉ tradisionele geleentheid in die omgewing bygewoon het. Die rede vir die aanvalle is nog nie bekend nie. Polisieteenwoordigheid is in die omgewing opgeskerp.